CDLIV.  Parthenonem S. Zachariae Venetum sub apostolicae sedis protectione suscipit, eique sua bona confirmat.   (Anno 1151, Sept. 26.) [CORNELIUS,  Ecclesiae Venetae,  XI, 373.]
Author: Eugenius III

EUGENIUS episcopus, servus servorum Dei, dilectis in Christo filiabus GIRELDRUDAE abbatissae monasterii Sancti Zachariae, ejusque sororibus, tam praesentibus quam futuris regulariter substituendis, in perpetuum.

Apostolici moderaminis clementiae convenit, religiosas personas diligere, et eorum loca piae protectionis munimine defensare. Eapropter, dilectae in Domino filiae, vestris justis postulationibus clementer annuimus, et praefatum monasterium in quo divino estis mancipatae obsequio, sub beati Petri et nostra protectione suscipimus, et praesentis scripti privilegio communimus; imprimis siquidem statuentes ut ordo monasticus, qui secundum Dominum et Cluniacensium fratrum observantiam ibi noscitur institutus, perpetuis temporibus inviolabiliter conservetur. Praeterea quascunque possessiones, quaecunque bona, idem monasterium in praesenti juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis et his quae post vos successerint, et illibata permaneant. In quibus haec propriis duximus exprimenda vocabulis: Curtem sitam in villa quae Petriolo vocatur, cum ecclesia S. Thomae et omnibus pertinentiis suis; curtem positam in loco qui dicitur Cona, cum ecclesia S. Mariae et omnibus pertinentiis suis, et quidquid in Sacco, Lupa, in Liquentia, et in Laurentiaca, atque earum appendiciis; decimas quoque omnium colonum, earumdem curtium, quas rationabiliter possidetis, vobis nihilominus confirmamus. Prohibemus autem ut nulla deinceps soror in eodem monasterio admittatur, quae proprietatem modis quibuslibet habere praesumat. Decernimus ergo, ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra et illibata conserventur earum, pro quarum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Ego Ubaldus presbyt. card. tit. S. Praxedis. Ego Aribertus presb. card. tit. S. Anastasiae. Ego Julius presbyt. card. tit. S. Marcelli. Ego Ubarldus presb. card. tit. S. Crucis in Jerusalem. Ego Bernardus presb. card. tit. S. Clementis. Ego Urlandus presbyt. card. tit. S. Mariae. Ego Gregorius diac. card. S. Angeli. Ego Joannes diac. card. S. Mariae Novae. Datum Signiae, per manum Bosonis, sanctae Romanae Ecclesiae scriptoris, VI Kal. Octobris, indictione XIV, Incarnationis Dominicae anno 1151, pontificatus vero domni Eugenii papae III anno VII.